Matvælastofnun ætlar að auka vöktun á fuglaflensu vegna vísbendinga um að farfuglar, sem fóru um Ísland og Grænland, hafi borð pestina til Nýfundnands. Almenningur er beðinn að tilkynna alla dauða fugla.
Matvælastofnun vill fá tilkynningar um alla dauða fugla sem finnast á landinu. Fuglaflensa sem fannst á Nýfundnalandi hafi líklega komið með farfuglum frá Evrópu sem hafa viðkomu á Íslandi og Grænlandi. Þetta gæti bent til þess að pestin hafi borist hingað þó hún hafi ekki greinst.
Í janúar var mikið um dauðan svartfugl við strendur landsins og er ekki ljóst hvað veldur því að fuglarnir hríðfalla. Á Austfjörðum fundust hátt í 300 dauðir svartfuglar. Tekin voru sýni úr hræjum af álkum, langvíum og haftyrðlum en engin fuglaflensa greindist. MAST telur líklegast að fuglarnir hafi drepist úr hungri en þó sé ekki hægt að fullyrða að það sé eina skýringin.
Fram kemur í tilkynningu MAST að skæð fuglaflensa hafi komið upp á Nýfundanlandi í Austur-Kanada. Þetta veldur áhyggjum hér á landi því greining bendir til að veiran hafi borist frá Evrópu, líklegast með farfuglum um Ísland til Grænlands. Það bendi til að skæð fuglaflensa gæti hafi borist til Íslands þó hún hafi ekki greinst á landinu.
Í vor verður þeim sem halda alifugla gert að halda þeim í lokuðu gerði til að forða þeim frá smiti. Matvælastofnun vill til viðbótar auka vöktun með fuglaflensu og hefja hana strax í stað þess að bíða fram á vorið. Stofnunin biður þá sem ganga fram á dauða fugla að tilkynna það í gegnum heimasíðu MAST. Þá verði metið hvort rétt sé að taka sýni. Fólk er beðið að snerta ekki hræin heldur nota einnota hanska eða plastpoka. Enn eru litlar líkur á að fólk geti smitast af þeim veirum sem finnast í Evrópu en Matvælastofnun hvetur þá sem þurfa að handfjatla villta fugla og hræ að viðhafa sóttvarnir.

Matvælastofnun ætlar að auka vöktun á fuglaflensu en vísbendingar eru um að farfuglar, sem fóru um Ísland og Grænland, hafi borið pestina til Nýfundnalands. Almenningur er beðinn að tilkynna alla dauða fugla.